Fid-29 ta' Mejju 2017, il-Kunsill estenda l-miżuri restrittivi tal-UE kontra r-reġim Sirjan sal-1 ta' Ġunju 2018 . Din id-deċiżjoni tikkonforma mal-istrateġija tal-UE dwar is-Sirja, li tiddikjara li l-UE ser iżżomm il-miżuri restrittivi tagħha kontra r-reġim Sirjan u dawk li jappoġġawh sakemm tkompli r-repressjoni tal-popolazzjoni ċivili Fl-istess ħin, il-Kunsill żied tliet ministri tal-gvern Sirjan mal-lista ta' dawk taħt miżuri restrittivi, u aġġorna l-informazzjoni marbuta ma' ċerti persuni u entitajiet fil-lista. Il-lista issa fiha 240 persuna u 67 entità milquta minn projbizzjoni tal-ivvjaġġar u ffriżar tal-assi minħabba repressjoni vjolenti kontra l-popolazzjoni ċivili fis-Sirja. Is-sanzjonijiet li huma fis-seħħ bħalissa jinkludu embargo fuq iż-żejt, restrizzjonijiet fuq ċerti investimenti, iffriżar tal-assi tal-bank ċentrali Sirjan ġewwa l-UE u restrizzjonijiet fuq l-esportazzjoni ta' tagħmir u teknoloġija li jistgħu jintużaw għal repressjoni interna, kif ukoll fuq tagħmir u teknoloġija għall-monitoraġġ jew l-interċettazzjoni ta' komunikazzjonijiet telefoniċi jew bl-internet. L-UE tibqa' impenjata li ssib soluzzjoni politika dejjiema għall-konflitt fis-Sirja skont il-qafas eżistenti maqbul fin-NU. Kif tiddikjara fl- Istrateġija tal-UE dwar is-Sirja adottata f'April 2017, l-UE temmen li ma jistax ikun hemm soluzzjoni militari għall-konflitt u tappoġġa bis-sħiħ il-ħidma tal-Mibgħut Speċjali tan-NU u t-taħditiet intra-Sirjani f'Ġinevra. Bħala d-donatur ewlieni fir-rispons internazzjonali għall-kriżi Sirjana , b'aktar minn €9.4 miljun allokati kollettivament mill-bidu tal-konflitt mill-UE u l-istati membri għall-għajnuna umanitarja u għall-iżvilupp, l-UE tkompli bl-appoġġ tagħha biex l-għajnuna umanitarja titwassal għand is-Sirjani kollha, inkluż dawk assedjati jew f'żoni li diffiċli jintlaħqu. L-UE mhux ser tkun lesta li tgħin fir- rikostruzzjoni tas-Sirja ħlief meta tkun qed titwettaq b'mod deċiżiv transizzjoni politika komprensiva, ġenwina u inklużiva , innegozjata mill-partijiet Sirjani fil-konflitt abbażi tar-Riżoluzzjoni 2254 (2015) tal-Kunsill tas-Sigurtà tan-NU u l-Komunikat ta' Ġinevra tal-2012. L‐atti legali ser jiġu ppubblikati fil‐Ġurnal Uffiċjali fit‐30 ta' Mejju 2017. Konklużjonijiet tal-Kunsill dwar strateġija tal-UE għas-Sirja, 3 ta' April 2017 Ara l-paġna tal-laqgħa